కుశాల్ భుర్టెల్

కుశాల్ భుర్టెల్ (జననం 1997 జనవరి 22) నేపాల్ క్రికెట్ ఆటగాడు. అతను 2021 ఏప్రిల్ 17న నెదర్లాండ్స్‌పై తన T20I లోను, 2021 సెప్టెంబరు 7న పాపువా న్యూ గినియాపై తన వన్‌డేల్లోనూ రంగప్రవేశం చేసాడు.

2019 నవంబరులో బంగ్లాదేశ్‌లో జరిగిన 2019 ACC ఎమర్జింగ్ టీమ్స్ ఆసియా కప్ కోసం నేపాల్ జట్టులో అతను ఎంపికయ్యాడు. 2019 నవంబరు 14న భారతదేశంతో జరిగిన ఎమర్జింగ్ టీమ్స్ కప్‌లో తన తొలి లిస్ట్ A మ్యాచ్ అడాడు. దానికి ముందు, 2016 అండర్-19 క్రికెట్ ప్రపంచ కప్ కోసం నేపాల్ జట్టులో చోటు సాధించాడు. 2019 దక్షిణాసియా క్రీడల్లో పురుషుల క్రికెట్ టోర్నమెంట్ కోసం నేపాల్ జట్టులో కూడా అతను సభ్యుడిగా ఉన్నాడు. మూడవ స్థానం కోసం జరిగిన ప్లేఆఫ్ మ్యాచ్‌లో నేపాల్ జట్టు ఐదు వికెట్ల తేడాతో మాల్దీవులను ఓడించి కాంస్య పతకాన్ని గెలుచుకుంది.

కుశాల్ 2020–21 నేపాల్ ట్రై-నేషన్ సిరీస్ కోసం నేపాల్ ట్వంటీ20 ఇంటర్నేషనల్ (T20I) జట్టులో ఉన్నాడు.  మాజీ కెప్టెన్ పరాస్ ఖడ్కా గాయం పాలవడంతో, కుశాల్ ఆ మ్యాచ్‌లో ఓపెనర్‌గా అవకాశం పొందాడు. అప్పటి నుండి అతను నేపాల్ తరపున ప్రముఖ ఆటగాడిగా ఉన్నాడు. 2021 ఏప్రిల్ 17న నెదర్లాండ్స్‌తో జరిగిన మ్యాచ్‌లో నేపాల్ తరపున తొలి T20I ఆడాడు. ఆ మ్యాచ్‌లో నేపాల్ నెదర్లాండ్స్‌ను తొమ్మిది వికెట్ల తేడాతో ఓడించింది. భుర్టెల్ 62 పరుగులు చేసి అత్యధిక స్కోరు సాధించాడు. అతను ఆడిన ఐదు మ్యాచ్‌లలో 69.50 సగటుతో 278 పరుగులు చేసి, మ్యాన్ ఆఫ్ ది సిరీస్‌గా ఎంపికయ్యాడు. 2021 మేలో, ట్రై-సిరీస్‌లో అతని ప్రదర్శన తర్వాత, భుర్టెల్ ICC పురుషుల ప్లేయర్ ఆఫ్ ది మంత్ అవార్డుకు నామినేట్ అయ్యాడు. 

2021 ఆగస్టులో భుర్టెల్, ఒమన్‌లో పాపువా న్యూ గినియాతో జరిగిన సిరీస్ కోసం నేపాల్ వన్డే ఇంటర్నేషనల్ జట్టుకు ఎంపికయ్యాడు. ఒమన్ లోనే జరిగిన 2019–2023 ICC క్రికెట్ వరల్డ్ కప్ లీగ్ 2 టోర్నమెంటు ఆరో రౌండు కోసం కూడా ఎంపికయ్యాడు. 2021 సెప్టెంబరు 7న నేపాల్ తరపున పాపువా న్యూ గినియాతో జరిగిన మ్యాచ్‌లో తన మొట్టమొదటి వన్డే ఆడాడు. 

2022 ఫిబ్రవరిలో, ఒమన్‌లో జరిగే 2022 ICC పురుషుల T20 ప్రపంచ కప్ గ్లోబల్ క్వాలిఫైయర్ A టోర్నమెంట్ కోసం అతన్ని నేపాల్ T20I జట్టులోకి తీసుకున్నారు. ఫిలిప్పీన్స్‌తో జరిగిన నేపాల్ రెండవ మ్యాచ్‌లో, భుర్టెల్ T20I లలో తన మొదటి సెంచరీని సాధించాడు. 

 మూలాలు 

వర్గం:నేపాల్ టీ20 క్రికెట్ క్రీడాకారులు
వర్గం:జీవిస్తున్న ప్రజలు
వర్గం:1997 జననాలు